Mistä on kyse? Tampereen Hatanpään terveysasemalla aloitettavaan hiv-pikatestiin voi tulla kuka tahansa nimettömänä

Uuden testausmuodon tavoitteena on tuoda uusia ihmisiä hiv-testauksen piiriin

Vuosittain löydettävistä 200 hiv-tartunnasta noin puolet löydetään niin myöhään, että lääkehoito olisi pitänyt jo aloittaa

Tampereella aloitetaan torstaina hiv-pikatestit Hatanpään terveysasemalla. Testeihin voi tulla nimettömänä ja myös Tampereen ulkopuolelta.

- Pikatesti on hyvin yksinkertainen sormen päästä otettava verinäyte, joka tutkitaan paikan päällä. Vastauksen saa 15 minuutissa, sanoo epidemiologi Sirpa Räsänen Tampereen kaupungilta.

Mikäli testin vastaus on positiivinen, otetaan vielä toinen verinäyte. Toisen näytteen tulos selviää parissa viikossa.

Pikatestiin ei tarvitse lääkärin lähetettä. Riittää, kun ilmoittautuu testiin puhelimitse.

Pikatestihankkeessa ovat Tampereen kaupungin lisäksi mukana Terveyden ja hyvinvoinnin laitos ja Hiv-säätiö. Tukea on saatu myös lääketeollisuudesta.

Uusia ihmisiä testauksen piiriin

Aikaisemmin pikatestejä on tehty terveysasemalla muun muassa Imatralla ja Lappeenrannassa.

- Tavoitteena on, että uusi testimuoto toisi uusia ihmisiä testien piiriin, sanoi tutkimuspäällikkö Henrikki Brummer-Korvenkontio Terveyden ja hyvinvoinnin laitoksesta.

Suomessa on arviolta hieman alle tuhat hiv-positiivista, jotka eivät tiedä tautia sairastavansa. Vuosittain löydetään noin 200 tartuntaa.

- Puolet näistä löydetään niin myöhäisessä vaiheessa, että lääkehoito olisi pitänyt jo aloittaa, Brummer-Korvenkontio sanoi.

Varhainen diagnoosi tärkeää

Hiv-hoito on vuosien mittaan kehittynyt. Hyvässä tapauksessa hiv-tartunnan saaneen elämänennuste voi olla täysin vastaava kuin samanikäisellä, jolla ei ole hiv-infektiota.

- Tämä edellyttää varhaista diagnoosia, hyvää hoitoa ja hoitoon sitoutumista, sanoi ylilääkäri Jaana Syrjänen Taysin infektioyksiköstä.

Hiv-säätiö on hiv-tukikeskuksen toimipisteessä Tampereella tehnyt pikatestejä jo vuosia.

- Me jatkamme omia testejämme edelleen ja uskon, että nämä yhdessä lisäävät seksuaaliterveyttä Tampereen seudulla, sanoi Hiv-säätiön toiminnanjohtaja Irma Pahlman.

Hiv-pikatesti on käytössä Tampereella myös muun muassa ruiskuhuumeiden käyttäjien neuvontapisteessä Nervissä.

Artikkelia on täydennetty viimeisellä virkkeellä 5.9.2013 klo 14.35.